Tsafta na nufin kawar da ƙazanta da kuma kauda dauɗa ko datti ko kuma wani abu mara kyan gani daga jiki ko tufafi ko kuma wuri ko ma'aikata da sauran su. Tsafta abuce mai matuƙar kyau ga Ɗan Adam kuma abuce da take bayyana waye wane/wance domin babu addinin da ya yarda da rashin tsafta wato ƙazanta. A don haka ne ma Addinin Musulunci ya koyar da Musulmi cewa tsafta tana daga cikin Imani, kuma hatta yadda mutum zai yi tsarki Musulunci ya koyar damu hatta shiga ban ɗaki. Tsaftar gida/gurin Bauta/Ibadah: wato kawar da duk wani abu mara kyan gani a cikin gida baki ɗayanshi kama daga share-share da wanke-wanke goge-goge, tun daga ban ɗaki madafa (kitchen), tsakar gida har ƙofar gida. Shima gurin Bauta dole a tsaftace shi Masallaci ko majami'a ne duka dai ba a barin su ba Tsafta. Tsaftar jiki: wannan yana nufin tsaftace jiki daga fitsari, kashi, maniyyi, maziyyi, madiyyi da sauran jinin al'ada na mata da na jego da sauran jinin na rauni da makamantansu. Sai kuma dauɗan jiki saboda yau da kullum, mutum zai kula da tsaftace jikinsa don gudun kamuwa da cutuka.